google/wiki40b huggingface dataset:
Skatteøen

Skatteøen er et musikkalbum med Sebastian, utgitt i 1986.
Torna a Surriento

«Torna a Surriento» er en napolitansk sang, skrevet av Ernesto De Curtis (melodi) og hans bror Gianbatista (tekst). Det sies at den ble skrevet i 1902. Den ble offisielt copyrigtet i 1905.
Claude Aveling har skrevet en engelsk tekst («Come Back to Sorrento»). Doc Pomus og Mort Shuman har omarrangert den og skrevet en annen engelsk tekst til Elvis Presley («Surrender»).

Norsk versjon

Christian Hjorth-Clausen har skrevet en dansk tekst som den norske bygger på. Den norske tittelen er «Sol på havet».
Shure

Mikrofoner

Shure har laget et stort utvalg mikrofoner i flere tiår, blant dem er de velkjente SM- og beta-mikrofonene med dynamiske og kondensatormikrofoner. De mest solgte mikrofonene i verden kommer fra shure; SM 58 og SM 57 har lenge vært en standard hos mange artister og lydteknikere. SM betyr Studio Microphone.
Anders Mathisen

Holocaust-saken

Mathisen ble 12. mars 2011 erklært som uønsket som partimedlem i Arbeiderpartiet og partiets sametingsgruppe som følge av sine uttalelser om at Holocaust er en historisk bløff og at utryddelsen av jødene aldri har funnet sted. Han la først ut sine synspunkter på sin profil på det sosiale nettstedet Facebook, og bekreftet senere opplysningene overfor lokalavisen Finnmarken. Mathisen hevder imidlertid at jødene er ansvarlige for folkemord i Russland. Han har senere bekreftet overfor avisen Nordlys at han står inne for uttalelsene og mener han blir forsøkt kneblet fra å si sannheten om løgnene rundt Holocaust av partiledelsen i Arbeiderpartiet.
Etter hans uttalelser ble det også kjent at Mathisen ikke har betalt medlemsavgiften i Arbeiderpartiet, og han var dermed ikke et medlem som kunne ekskluderes. Mathisen møter som uavhengig representant når han innkalles som vararepresentant til Sametinget.
James van Fleet

Biografi

Van Fleet ble født i Coytesville i New Jersey, men var oppvokst i Florida. Van Fleet fikk sin videregående utdanning ved Summerlin Institute i Bartow, Florida og ble siden uteksaminert fra US Military Academy.
Etter eksamen fra Summerlin i 1911, fikk Van Fleet en avtale med United States Military Academy i West Point i New York. Mens han var kadett ved West Point, var han medlem av hærens fotball-lag og var fullback på hærens lag som gikk ubeseiret gjennom hele 1914-sesongen. Van Fleet ble uteksaminert fra West Point i 1915. Noen av hans klassekameratene på denne tiden inkluderte Dwight D. Eisenhower og Omar Bradley. Etter endt eksamen ved West Point ble han utnevnt til fenrik i det amerikanske infanteriet.
Under første verdenskrig tjenestegjorde han som kommandant over en bataljon som var en del av den amerikanske Expeditionary Force under general John J. Pershing. Mens han studerte ved University of Florida i USA var han også en del av programmet til Army Reserve Officers' Training Corps (ROTC) som senioroffiser, Van Fleet fungerte der også som hovedtrener for Florida Gators fotball  fra 1923 til 1924.
Van Fleet kommanderte det 8. Infantry Regiment i tre år og førte den inn i kamp i Europa under den andre verdenskrig. Troppen hans deltok under D-Dagen ved operasjonen på Utah Beach i juni 1944. Selv om mange anså som han en fremragende offiser, ble han blokkert fra opprykk fordi Army Chief of Staff, general George Marshall, feilaktig forvekslet Van Fleet med en kjent offiser som var alkoholiker og som hadde et lignende navn. Da Eisenhower informerte Marshall om feilen angående navnet, var Van Fleet snart forfremmet. Han tjentestegjorde senere sammen med general George S. Patton.
I 1946 ble Van Fleet sendt til Hellas som fullbyrder av Trumandoktrinen og han var medvirkende i utfallet av den greske borgerkrigen ved å gi råd til den greske regjeringen og 250 militære rådgivere, samt administrasjon av 400 millioner dollar i militær bistand fra USA. Den sentrale plassen i den nordlige greske byen Kastoria har inneholdt en byste av Van Fleet i mange år, og ble erstattet med en ny statue av ham så sent som 2007.
Van Fleet var mottakeren av tre Distinguished Service medaljer, tre Silver Stars, tre bronse stjerner, og tre Purple Heart for å ha blitt såret i kamp. Van Fleet døde i søvne på hans egen ranch utenfor Polk City i Florida den 23. september 1992, flere måneder etter å ha feiret sin 100. årsdag i 1992. Han var den eldste offiser i United States Army på tidspunktet for hans død. Van Fleet ble gravlagt i Arlington National Cemetery.
Hans eneste sønn, US Air Force Kaptein James A. Van Fleet junior var pilot som ble drept under Koreakrigen. På tidspunktet for sin avgang fra aktiv tjeneste i 1953, uttalte tidligere president Harry S. Truman at «General Van Fleet er den største generalen vi noensinne har hatt» Van Fleet sitt dødsbo donerte alle hans penger til George C. Marshall Foundation. Van Fleet og hans kone, Helen Moore Van Fleet hadde tre barn sammen, som igjen fikk åtte barnebarn og tolv oldebarn før Van Fleet gikk bort.
Reineria

Beskrivelse

Små til middelsstore gullbasser uten metallisk glans. Pronotum er tydelige smalere enn dekkvingene. På farge varierer de mye, men har ofte tallrike, små, hvite eller gule flekker.

Levevis

De voksne billene besøker blomster for å ete pollen.

Utbredelse

Slekten er utbredt i Sørøst-Asia.
Artsakhs flagg

Artsakhs flagg er flagget til den de facto selvstendige republikken Artsakh i Kaukasia. Flagget er identisk med Armenias flagg, med unntak av et hvitt mønster i enden lengst fra stanga. Mønsteret har form som et taggete, femtanna triangel som består av to trappeforma linjer som begynner i hvert sitt hjørne og som møtes i et punkt i en avstand av to tredjedeler av flaggets lengde fra stanga. Mønsteret symboliserer områdets geografiske adskillelse fra Armenia, ettersom flesteparten av innbyggerne i Nagorno-Karabakh er armenere.
Flagget ble offisielt antatt 2. juni 1992. Det har et størrelsesforhold på 1:2, i likhet med Armenias flagg.
Drying Point

Drying Point er et nes på sørvestsiden av Borge Bay, som ligger 400 meter nordvest for Mooring Point på østsiden av Signy Island i Sør-Orknøyene. Navnet finnes på et kart basert på en kartlegging i 1927 av Borge Bay av et lag fra Discovery Investigations på «Discovery».
På verdens tak

På verdens tak er et musikkalbum med Benny Borg og Kirsti Sparboe, utgitt i 1974.
Ian Mortimer

Biografi

Mortimer fikk sin utdannelse ved Eastbourne College (University of Exeter) (BA, PhD, DLitt) og University College London (MA). I årene mellom 1993 og 2003 arbeidet han for flere forskningsinstanser, blant dem Royal Commission on Historical Manuscripts og universitetene i Exeter og Reading. Han er en «Fellow of the Royal Historical Society».
Mortimer har skrevet biografier for flere politiske ledere som levde i middelalderen, blant annet Roger Mortimer, 1. jarl av March, Edvard III, Henrik IV, i tillegg til boken 1415 som omhandler et år i Henrik Vs liv. Boken som ble kåret til den bestselgende paperbacken i 2010 (The Time Traveller's Guide to Medieval England) kom deretter. Ian Mortimer er også kjent som den første som presenterte en teori om at Edvard II ikke døde på Berkeley slott i 1327. En del av kildematerialet han baserer teorien på er et brev som presten Manuele Fieschi skrev til kongen rundt 1337. Teorien presenterte han både i sine første to bøker og i en artikkel i tidsskriftet English Historical Review. 
Mortimer har også forsket på den tidlige moderne medisinens sosiale historie, og for essayet The Triumph of the Doctors ble han tildelt Alexanderprisen av Royal Historical Society i 2004. I essayet beskriver han hvordan syke og skadde mennesker som var nær ved å dø, i løpet av årene 1615-'70 gikk fra å sette sin lit til en fysisk helbredelse sett i et religiøst perspektiv (helbredelse fra Gud eller Kristus), til et hovedsakelig menneskerettet fokus (leger og kirurger). Han hevdet at denne vekslingen var en av de mest dyptgående forandringene som den vestlige verden har erfart noensinne.
I 2011 debuterte Mortimer som forfatter av bøker innen sjangeren «historisk fiksjon» med den første boken i Clarenceux-trilogien. Handlingen utspilles i elisabethansk tid, og de ble utgitt under navnet James Forrester – hans mellomnavn.
Peter Esdaile

Bakgrunn og arbeid

Peter Esdaile vokste opp i Oslo og Bærum. Han studerte ved Statens Håndverks- og Kunstindustriskole 1966-68 og Statens kunstakademi 1968-1973. Under utdannelsen arbeidet Esdaile aktivt med grafikk, maleri og skulptur. Esdaile hadde sin første separatutstilling i Unge Kunstneres Samfunn i 1971 og har siden stilt ut i blant annet Bærum Kunstforening, Gulden Kunstverk, Drammen Kunstforening og Galleri F 15 i Norge i tillegg til i USA, Danmark, Island, England, Tyskland og Spania. Han har utført en flere utsmykningsoppdrag og er innkjøpt av Nasjonalgalleriet, Riksgalleriet, Norsk kulturråd, Bærum kommune og Oslo kommunes kunstsamlinger.
Esdaile lager både figurative og geometriske bilder, noen med surrealistiske trekk, andre med samfunnskritisk budskap.
Esdaile har i perioder bodd i USA.
Volvo 300

Volvo 340 er en modell lansert av Volvo i 1976 som et alternativ til Volvo 240.
340 var Volvos første bil utviklet av det nederlandske datterselskapet i Born.  Volvo 340 var i utgangspunktet utviklet av DAF som DAF 77 og skulle bli DAF 66s etterfølger fra 1977. Da Volvo overtok DAF ble bilens navn endret til Volvo 343. Volvo 340 fantes i en tre- (343) og en femdørs (345) versjon og i flere utstyrsvarianter, deriblant L, DL, GL, GLE, GLS og DLS.
Volvo 360 ble introdusert i 1982 med utsyrsnivåene GLS, GLE og GLT. Fra 1984 ble 300-serien også levert i fire-dørs utgave. Det ble frem til 1991 produsert 1 397 000 eksemplarer.
Claude Jacquemin

Claude Jacquemin, kinesisk: Peng Jiade (født 3. september 1669 i Verdun i Lorraine i Frankrike, død 17. august 1734 i Macao, Kina) var en katolsk kinamisjonær tilhørende jesuittordenen.
Han trådte inn i Jesu Selskap i 1685 i Nancy, og ble plukket ut til å bli misjonær i Kina. Den 2. februar 1703 dro han av gårde til Kina. Han ankom Macao den 11. juli 1703. Kildene gir ikke en fullstendig oversikt over hvor han virket. Fra 1711 til 1729 virket han hovedsakelig på øya Chongming i Yangtzeflodens munning. Der hadde det eksistert en katolsk menighet siden Xu Guangqis tid; Xu Guangqi var Matteo Riccis skriftkyndige venn og var blitt omvendt til katolisismen. Jacquemin befant seg i denne regionen (nærmere bestemt i Jiangnan) da han i 1729 ble forvist til Kanton.
Trips

Utseende

Munndelene er stikkende og sugende, asymmetrisk. Bare den venstre kjeven (mandible) er utviklet.  Antennene er trådformet, korte, med seks til ti ledd.  Bakkroppen (abdomen) har ingen haletråder (cerci).  Vingene (begge par) er like store, og kjennes på de særegne frynsene (hår) langs bakkanten.  Men det finnes arter med reduserte vinger eller som helt mangler vinger.

Liv og utvikling

Trips er ofte gulbrune eller mer svart av farge og lever i blomster. Voksne (imago) finnes hele sommeren.  De fleste er dårlige flygere selv de har vinger, ofte er det med vindens hjelp at flytter fra blomsten de har vokst opp i. 
Trips lever av plantesafter som den suger fra blomsten den lever i.

Skadedyr og nyttedyr

Et typisk Trips som lever i blomster (som Frankliniella sp.) bruker bare mellom 7 og 22 dager på en generasjon.  Avhengig av temperaturen.  Med en så kort generasjonstid kan antallet raskt stige og gjøre skade på avlinger i jordbruket.  Jomfrufødsel (Parthenogenese) kan forekomme hos noen arter. Eggene er omtrent 0,2 millimeter lange og klekkes etter bare 3 døgn, og første larvestadie er bare 2 dager. De neste hudskiftene skjer med bare 1 til 4 dagers mellomrom.
Enkelte arter kan opptre i så store mengder at de gjør skade på avlingene i landbruket, og de regnes blant skadedyrene på blad, blomster, gress og korn, særlig i veksthus.  Samtidig som andre arter brukes til biologisk kontroll av uønskede planter (ugress).  Trips er også viktige i pollinering av mange blomster.
Trips kan være vert for mikro organismer / virus, derfor kan noen arter kan være skadelig, ved at planter (frukt og grønnsaker) som mennesker spiser, har fått smitte i seg.
Nordic Infrastructure Conference

Nordic Infrastructure Conference (NIC) er en årlig IT-konferanse med foredrags- og fordypningssesjoner på Microsoft-teknologi og tredjepartsprodukter, -verktøy og -tjenester. Målgruppen er IT-profesjonelle som jobber med distribusjon, administrasjon, sikring og mobilisering av Microsoft-løsninger. Konferansen ble arrangert første gang i Oslo Spektrum i januar 2012 med 1 000 deltagere.
Charles Hoff

Idrettslig og politisk karriere

Hoff satte ny verdensrekord i stavsprang 22. juli 1922 i København med 4,12. Han forbedret rekorden flere ganger og i 1925 hoppet han 4,25 under et idrettsstevne i Åbo.  Hoff var i 1923 norsk rekordholder på 400 meter med 49,2, 800 meter med 1,55,9 og i lengdehopp med 7,32. 
Etter en turne i USA i 1926, der han hadde mottatt betaling for enkelte opptredener, ble han dømt for brudd på amatørbestemmelsene,
og erklært som profesjonell. Dette førte til en langvarig konflikt med ledelsen i norsk idrett.
27. september 1931 hoppet han 4,32 i Hønefoss  men rekorden ble ikke ratifisert av International Association of Athletics Federations (IAAF).
Etter at han returnerte til Norge arbeidet han som journalist i bladet Idrætsliv og som redaktør i Sportsmanden frem til 1935.
Han ble ekspedisjonssjef i det nazistiske idrettsdepartementet høsten 1940. I 1942 ble han «idrettsfører», det vil si leder for det nazistiske idrettsforbundet. Ved landssvikoppgjøret i 1947 ble han dømt til ni års straffearbeid.
Einar Gelius

Biografi

I sin ungdom var Gelius tillitsvalgt i Fremskrittspartiet og dets ungdomsparti. På det tidspunktet var han allerede viseformann i Aust-Agder FpU. I 1979 ble han valgt inn i partiets sentralstyre. Samme år ble han innvalgt som første varamann til både Arendal bystyre og Aust-Agder fylkesting ved kommune- og fylkestingsvalget i 1979. Han var aktiv frem til han meldte seg ut i 1981. Samme år ba han Arendal kommune oppføre ham som partiløs.
Gelius begynte opprinnelig å studere juss, men hoppet over til teologi. Årsaken var i stor grad kirkekampen mot  apartheidlovene i Sør-Afrika på slutten av 1970-årene. Under studiene skrev Gelius hovedfagsoppgave om svart teologi og frigjøringsteologi. Han studerte både ved Misjonshøgskolen i Stavanger og ved Universitetet i Oslo. Han tok teologisk embetseksamen ved sistnevnte lærested i 1985.
Etter at han ble ordinert prest i 1986 var han fungerende sokneprest i Ørland menighet, og han var sokneprest i Beitstad og Namdalseid menigheter fra 1986 til 1995. I 1995 kom han til Oslo hvor han ble sogneprest i Vålerenga kirke. Under tiden I Vålerenga var han også aktiv i den offentlige debatten og var med i flere debattprogrammet om moral, politikk og Den Norske Kirkes rolle i samfunnet. I perioder var han omstridt og hans prestegjerning vakte tidvis harme innad i deler av kirken. Blant annet invitere han flere kontroversielle talere til gudstjenestene sine. Disse inkluderer forretningsmannen Stein Erik Hagen som talte om toleranse, legning og tro, Se og hør-redaktør Knut Haavik om tro og tvil og Per Fugelli som hadde benyttet anledningen til å angripe Fremskrittspartiet og snakke politikk. Det ble skapt debatt om hva kirken skulle og ikke skulle være. Etter hans oppfatning skulle det være rom for alle i folkekirken. I 2010 utgav han den omstridte boka Sex i Bibelen. Kort tid etter varslet biskop Ole Christian Kvarme oppsigelsessak mot Gelius, og en drøy måned senere ble det kjent at Gelius hadde fratrådt sin stilling etter press fra biskopen. Hovedårsaken var innholdet i boka. Den 22. mai 2011 holdt han en avskjedsgudstjenesten i Vålerenga kirke. Samme år utgav han boka Det er håp i foldede hender, som i stor grad omhandler striden som oppstod i forbindelse med hans forrige bokutgivelse. Her tar han et oppgjør med flere norske kjendiser og personer innen kirka. Han går hardest ut mot biskop Kvarme og tildligere Oslo-biskopp Gunnar Stålsett.
I 2014 ansatt som prest i Lom i Hamar bispedømme og i 2019 ble han ansatt som sokneprest i Søre Ål i Lillehammer i Hamar bispedømme.
Ved siden av prestegjerningen var Gelius også statssekretær i Kommunal- og regionaldepartementet i Jens Stoltenbergs første regjering (2000–2001). Han hadde i en 10 års periode sitt faste program på radiokanalen P4 hvor han inviterte kjente mennesker til en samtale om tro og tvil. Han har videre utgitt flere bøker og har  hatt eget firma, Gelius Kommunikasjon, som drev foredragsvirksomhet for privat og offentlig sektor. Han var under tiden i Vålerenga et profilert medlem av Vålerengas supporterklubb, Klanen.
Einar Gelius er bror av NRK-journalist Jon Gelius.
Bjørkesekkspinner

Utseende

Hannen er en ganske stor (vingespenn 24-28 millimeter), kraftig, brun sekkspinner med fjærformede antenner. Kroppen er kledt med oppstående, rødbrune hår og virker litt bustete. Vingene er ensfarget brune, litt tynt skjellkledte. Hunnen er 16-20 millimeter lang, larvelignende, helt uten antenner og bein og med sterkt reduserte fasettøyne. Larvesekken er rundt 3 centimeter lang, kledt med grove stråbiter og småkvister som bare er festet i sekkens fremre ende.

Levevis

Arten er hyppigst i åpne områder, for eksempel tørrere partier på myrer og enger, men finnes også i åpen skog. Larven lever på småbusker som lyng, viere, blokkebær og bjørk. Utviklingen tar to eller tre år. De voksne hannene flyr i juni-juli, mens hunnene ikke forlater larvesekken sin så lenge de lever. Hannen lukter seg fram til hunnens feromoner og strekker den tøyelige bakkroppsspissen sin inn i eggsekken for å parre seg med hunnen som sitter inni.

Utbredelse

Arten er utbredt i Europa men har minket eller forsvunnet i mange områder. I Norge forekommer den langs kysten til Rogaland, dessuten i Møre og Romsdal.
Sennalandet

Sennalandet er et fjellområde i Kvalsund og Alta
Europavei 6 går over Sennalandet.
Landhockey under Panamerikanske leker 1967

Landhockey under Panamerikanske leker 1967. Landhockey var en av flere sporter som var med i de femte Panamerikanske leker som ble arrangert i Winnipeg i Canada fra 23. juli til 6. august 1967. Det var første gangen som landhockey var med i de Panamerikanske leker. Det var en turnering for herrelag som ble vunnet av Argentina.
Kallastuå

Kallastuå er et kunstgalleri etter kunstneren Kalla Skrøvseth (1913-1997) fra Tellesbø i Surnadal. Galleriet inneholder oljemalerier, mosaikker og pasteller fra hennes store produksjon. Kallastuå ble åpna 31. oktober 1998 og ligger cirka 2,3 km fra Skei sentrum, langs fylkesveien på nordsida av dalen.
Våren 2017 ble det oppdaget at bygningen hadde fått store vannskader. Ledelsen bestemte seg derfor for å holde galleriet stengt for publikum sommeren 2017, og bruke tiden på utbedringer av skadene. Også noen av verkene i samlingen ble påført vannskader. To eller tre av dem var totalskadet.
Spinnesteinens løfte

Spinnesteinens løfte er en romanserie på åtte bøker, utgitt i 2013–2014, skrevet av Torill Karina Børnes som er født og oppvokst på øya Sotra og Sekkingstad utenfor Bergen.
Historien i Spinnesteinens løfte følger hovedpersonen Maria Rendall og hennes ferd fra Orknøyene, Bergen og Tofterøy.  
Den bygger på et sagn om tre skottejenter som kom bort i tåkehavet etter å ha melket kyrne, og som etter å ha drevet over havet i 
uant tid endelig fant land i Sund på Sotra.  
Historien om den syttenårige Maria starter i år 1612. Hennes verden dreier seg ikke bare om flørten med odelsgutten 
til en storgård på Mainland, eller forelskelsen i den skotske Ranald Sinclair, en musketer i jarlen av Orknøyenes garde, 
men også om familien hennes, den livlige søsteren Caithrin, søskenbarnet Leeona, brødrene hennes,  og dyrene på gården. 
Forholdet til foreldrene  og morens skjebne,  og at Marias egentlige far er jarl Patrick Stewart, jarl av Orknøyene 
og søskenbarn av den skotske konge, spiller etter hvert en stor rolle da Maria i fortvilelse må forlate alt hun holder kjært. 
Spinnesteinens løfte gir et innblikk i den norske og den orknøyske historie på denne tiden, den nære forbindelsen 
til Norge og handelsstedet Bergen, skottenes utstrakte tømmerhandel i Vest-Norge og den beryktede skotske hæren 
som marsjerte gjennom Gudbrandsdalen og fikk sin ubønnhørlige skjebne der. 
Men først og fremst er den en kjærlighetshistorie der en amulett og en ed om evig troskap, avlagt 
ved Odinsteinen, spiller en stor symbolsk rolle.  
Serien er utgitt av Aller Forlag, og illustratør på bokomslag er Eline Myklebust Madsen.
NM i friidrett 1904

Norgesmesterskapet i friidrett 1904 ble arrangert på Barakkesletten i Fredrikstad fra 4. til 5. september. 
Arrangør var Fredrikstad IF. Kun menn deltok.
Kongepokalvinner ble Johannes G. Jensen.
Onorelucanus noguchii

Utseende

En nokså liten (ca. 12 millimeter), halvmatt, brunsvart hjortebille, dekkvingene med brede, mørkrøde sidestriper. Hannens kjever er litt kortere enn hodet, knivformede. Pronotum er rundet med noe framstående forhjørner, fint punktert. Dekkvingene er blankere enn forkroppen, tett og kraftig punkterte. Hunnen har en tett og kraftig punktert overside.

Levevis

Den er funnet i skråningene av Andesfjellene i rundt 1800 meter høyde.

Utbredelse

Arten lever i Peru.
Larsa

Larsa (sumerisk logogram: UD.UNUGᴷᴵ, uttalt Larsamᵏⁱ) var en viktig by i det gamle Sumer, og senter for dyrkelsen av solguden Utu. Den befinner seg 25 kilometer sørøst for Uruk i Iraks provins Dhi Qar, i nærheten av den østlige banken av Shatt-en-Nil-kanalen ved den moderne bosetningen Tell as-Senkereh eller Sankarah.
Imatinib

Virkningsmekanisme

For at en celle skal overleve trenger den signaler via proteiner (signalkaskade) slik at den kan holde seg i live. Noen proteiner i denne kaskaden bruker en fosfatgruppe som «på»-bryteren. Denne fosfatgruppen lages ved fosforylering av et tyrosin kinase enzym. Hos friske celler slås disse tyrosin kinase enzymene av og på etter behov. Men i Ph-positive KML celler står et tyrosin kinase enzym, BCR-Abl fast i «på»-posisjonen og fortsetter å lage fosfatgrupper. Imatinib blokkerer dette BCR-Abl enzymet og hindrer det i å lage nye fosfatgrupper. Resultatet blir at disse cellene slutter å vokse og de dør i en celledød-prosess (apoptose). Siden BCR-Abl tyrosin kinase enzymet bare finnes i kreftceller og ikke i friske celler, virker imatinib som målrettet terapi—kun kreftceller drepes med legemidlets virkning. I denne forbindelse var imatinib ett av de første midlene som kunne vise til potensialet for målrettede handlinger i kreft-terapien, og det er ofte sitert som et paradigme for forskning i kreftbehandling.

Økt median overlevelse

Utviklingen av Gleevec og andre relaterte legemidler som har lignende virkningsmekanisme har ført til en fem års overlevelsesrate for personer med kronisk myelogen leukemi (KML) som er nesten doblet fra 31% i 1993 (før Gleevec ble godkjent av FDA i 2001) til 59% for de som ble diagnistisert mellom 2003 og 2009. Sammenlignet med eldre legemidler har imatinib en relativ godartet bivirkningsprofil,slik at mange pasienter kan leve et tilnærmet normalt liv. Median overlevelse for imatinib-behandlet personer med gastrointestinale stromale tumorer er nesten 5 år, sammenlignet med 9 til 20 måneder i tiden man ikke hadde imatinib til rådighet.
Norsk lokalhistorisk institutt

Lokalhistoriewiki

NLI har en lokalhistorisk wiki, Lokalhistoriewiki, hvor man kan skrive og lese om lokalhistorisk stoff som det ikke er naturlig å ha i en generell base som wikipedia.
Orthos

Utseende

Ganske små (vingespenn 20-25 millimeter) smygere, ensfarget brune eller med hvite flekker på forvingen.

Levevis

Sannsynligvis lever larvene, som andre Hesperiini, på gress og halvgress.

Utbredelse

Slekten er utbredt i Mellom- og Sør-Amerika.
Maksim Gorkijs liv. 1. Barndom

Handling

Filmen er første del av en trilogi som omhandler forfatterens barndom. De påfølgende delene er Maksim Gorkijs liv. 2. Ute blant folk (1939) og Maksim Gorkijs liv. 3. Mine universitet (1940)